Jurij Józef Šimon

Jurij Józef Šimon ( Georg Josef Schimon; * 1646 w Ćemjercach, † 18. decembra 1729 w Praze) bě serbski katolski duchowny a sobuzałožer Serbskeho seminara w Praze.

Wón a jeho bratr Měrćin Norbert Šimon běštaj synaj roboćana z Ćemjerc pola Budyšina a studowaštaj w Čechach teologiju. Jurij Józef Šimon měješe jako młody duchowny wot 1668 do 1673 farske městno w Hodkovicach a bě wot 1673 spowědnik karmelitkow a administrator jich cyrkwje swj. Józefa na Małej stronje w Praze.

W lěće 1694 kupi mały dom njedaloko cyrkwje swj. Pětra a Pawoła na Małej stronje a 1704 k tomu kruch zahrody njedaloko Karloweho mosta, hdźež natwari chěžu. Tuta pak so jako přemała wopokaza, tak zo přikupi 1716 susodnu chěžu. Na hromadźe połoženej ležownosći nasta hač do dźensnišeho zdźeržane twarjenje Serbskeho seminara, do kotrehož zaćahnychu nazymu 1727 prěni serbscy studenća. Jurij Józef Šimon bě prěni prezes seminara.

 Žórło 

Kategorija:Muž
Kategorija:Rodź. 1646
Kategorija:Zemr. 1729
Kategorija:Serb
Kategorija:Romsko-katolski farar
Kategorija:Wosoba (Ćemjercy)
Kategorija:Wosoba (Praha)
Kategorija:Serbski seminar